**Z A P I S N I K**

**Sa sedamnaeste posebne sjednice Skupštine Glavnog grada-Podgorice, održane 14. maja 2020. godine, sa početkom u 10 časova**

Sjednicu je otvorio predsjednik Skupštine **dr Đorđe Suhih**.

Sjednica je počela u multimedijalnoj sali, kako bi se ispoštovala pravila Instituta za javno zdravlje Crne Gore o potrebnoj socijalnoj distanci učesnika, u cilju prevencije obolijevanja od virusa COVID-19.

Bliža uputstva o načinu rada Skupštine u novonastalim uslovima, saopštio je predsjednik **dr Đorđe Suhih** i istakao da će se nakon utvrđivanja dnevnog reda, zbog ograničenih tehničkih mogućnosti u multimedijalnoj sali, rad nastaviti u plenarnoj sali, uz sukcesivno prisustvo ograničenog broja odbornika, koji treba da postave odbornička pitanja, a koji su razvrstani po grupama.

Zatim je konstatovao da je u sali prisutno 37 odbornika, tako da postoji kvorum za rad i u skladu sa Poslovnikom Skupštine dao nekoliko uvodnih obavještenja.

Odsustvo sa sjednice najavili su odbornici **Milica Ćirović, Nikola Kažić, Zoran Mikić, Marija Marović, Prelja Ujkaj, Branko Vuković** i **Tanja Džankić,** ana sjednicu su pozvani i gradonačelnik Glavnog grada, zamjenici gradonačelnika, glavni administrator, glavni gradski arhitekta, menadžer Glavnog grada, predsjednik Savjeta za razvoj i zaštitu lokalne samouprave, starješine organa uprave, rukovodioci javnih i drugih službi čiji je osnivač Skupština Glavnog grada.

Predsjednik **Suhih** je ukratko informisao prisutne da su odbornicima opozicije koji su napustili XIII posebnu sjednicu i predsjednicima klubova odbornika, ranije dostavljeni odgovori u pisanoj formi na njihova odbornička pitanja, koji su bili pripremljeni za tu sjednicu, kao i odgovori na odbornička pitanja koja su odbornici postavili na XI sjednici Skupštine, prije stupanja na snagu novog Poslovnika Skupštine.

Vezano za XVII posebnu sjednicu, podsjetio je da je u susret izmjenama Poslovnika Skupštine u dijelu postavljanja odborničkih pitanja i dostavljanja odgovora, na sajtu Skupštine objavljeno obavještenje da se odbornička pitanja za ovu sjednicu mogu dostavljati u pisanoj formi najkasnije do 16. marta, a da su odgovori dostavljeni odbornicima elektronskim putem dva dana prije početka sjednice.

Predsjednik **Suhih** je obavijestio da je za ovu sjednicu dostavljeno ukupno 55 odborničkih pitanja, od kojih su 6 pitanja gradonačelniku postavili predsjednici klubova odbornika i odbornik SNP-a, a 49 pitanja je postavljeno starješinama organa uprave i rukovodiocima javnih službi Glavnog grada.

Zatim su proceduralno reagovali odbornici **Vladimir Čađenović, Miodrag Bešović** i **Luka Rakčević,** koji su u ime svojih odborničkih klubova, a Miodrag Bešović i u ime odbornika SNP-a, najavili napuštanje ove i odsustvo sa sljedeće sjednice Skupštine, u znak protivljenja hapšenju episkopa budimljansko-nikšićkog Joanikija i sveštenika u Nikšiću. Pri tome, odbornik Rakčević je saopštio da će odbornici „Podgorička URA-Pravo na grad!“ napustiti sjednicu odmah nakon što predstavnicima izvršne vlasti saopšte što misle o odgovorima na odbornička pitanja.

Kao odgovor na navedena reagovanja, za riječ su se javili **mr Mihailo Anđušić,** predsjednik Kluba odbornika „ZA DOBRO GRAĐANA PODGORICE-POBJEDNIČKA KOALICIJA –MILO ĐUKANOVIĆ, koji je napuštanje sjednice ocijenio kao ustaljenu praksu opozicije i neodgovornost prema građanima i **mr Boris Mugoša**, predsjednik Kluba odbornika „SOCIJALDEMOKRATE - IVAN BRAJOVIĆ-DOSLJEDNO ZA PODGORICU“, koji je ukazao na zloupotrebu prava na proceduralno reagovanje opozicionih odbornika i komentarisao njihove navode vezano za partijsku promociju u vrijeme korona virusa, kao i poruku koju su uputili poslanicima opozicije u Skupšini Crne Gore da napuste zasijedanje u znak protesta.

Predsjednik **Suhih** je istakao dobre rezultate u sprečavanju širenja korona virusa u Podgorici i Crnoj Gori, za koje je ocijenio da su prevashodno postigli građani, svojim ozbiljnim pristupom i poštovanjem osnovnih postulata zaštite od epidemije i pozvao na zajedničke aktivnosti i toleranciju do potpunog izlaska iz epidemiološke krize.

Zbog poštovanja preporuka o udaljenosti između odbornika, predsjednik **Suhih** je obavijestio da će se rad Skupštine nastaviti u plenarnoj sali u 4 grupe i saopštio strukturu grupa.

U skladu sa iskazanim najavama, nastavku rada u plenarnoj sali nijesu prisustvovali odbornici opozicije, osim članovi Kluba odbornika „Podgorička URA-Pravo na grad!“.

Predsjednik **Suhih** je podsjetio na poslovničke odredbe koje se odnose na postavljanje odborničkih pitanja, nakon čega se prešlo na postavljanje pitanja.

**1. Mr Mihailo Anđušić**, predsjednik Kluba odbornika „ZA DOBRO GRAĐANA PODGORICE-POBJEDNIČKA KOALICIJA–MILO ĐUKANOVIĆ“ je postavio sljedeće pitanje gradonačelniku:

*“Uzevši u obzir učestala kapitalna ulaganja u prethodnom periodu, koja su realizovana u Opštini u okviru Glavnog grada-Golubovci, možete li nam dati lični osvrt na saradnju Glavnog grada i sada već jedine opštine koja funkcioniše u okviru Glavnog grada, kao i kako Vi vidite potencijalni razvoj ove opštine u narednom periodu?”*

Odgovor na postavljeno pitanje dao je gradonačelnik **dr Ivan Vuković**.

Odbornik **Anđušić** je komentarisao odgovor, a gradonačelnik odgovorio na komentar odbornika Anđušića.

**2.** **Mr Boris Mugoša**, predsjednik Kluba odbornika „SOCIJALDEMOKRATE - IVAN BRAJOVIĆ-DOSLJEDNO ZA PODGORICU“, je postavio sljedeće pitanje gradonačelniku:

*“Kada se očekuje završetak izgradnje objekta Doma za stare, odnosno prijem prvih korisnika?”*

Odgovor na postavljeno pitanje dao je gradonačelnik **dr Ivan Vuković**.

Odbornik **Mugoša** je komentarisao odgovor, a gradonačelnik odgovorio na komentar odbornika Mugoše.

**3. Luka Rakčević**, predsjednik Kluba odbornika „Podgorička URA-Pravo na grad!“ je postavio sljedeće pitanje gradonačelniku:

*“Ukoliko znamo da su određene sporne stambene zgrade, koje su ucrtane na prostoru brda Gorica, ucrtavane planskom dokumentacijom donešenom u drugoj polovini 2019. godine, od kada je tačno Glavni grad i kojim dopisom obavijestio Ministarstvo održivog razvoja i turizma (MORT) da želi zabraniti svaku dalju gradnju na Gorici i zbog čega? Takođe, zašto je inicijativom Glavnog grada prema MORT-u zabranjena gradnja samo na dijelu brda Gorica i samo za određene stambene zgrade, dok je ostavljena mogućnost drugim investitorima da na svega nekoliko desetina metara od proglašene zabrane gradnje –bez ikakvih prepreka započnu izgradnju svojih stambenih objekata? Da li je Glavni grad Inicijativom želio da u potpunosti zabrani dalju gradnju na brdu Gorica, posebno kada su u pitanju novi/neizgrađeni stambeno-poslovni objekti više spratnosti, ili je inicijativa Grada bila u pravcu selektivne zabrane gradnje takvih objekata?”*

Odgovor na postavljeno pitanje dao je gradonačelnik **dr Ivan Vuković**.

Odbornik **Rakčević** je komentarisao odgovor, a gradonačelnik odgovorio na komentar odbornika Rakčevića.

Kako su navedenim obraćanjima obuhvaćena i određena pitanja van teme na koju se odborničko pitanje odnosi i vođena polemika kroz formu proceduralnog reagovanja, koje je odbornik Rakčević zahtijevao više puta, odbornici **mr Mihailo Anđušić** i **Miloš Nikolić** su insistirali da predsjednik **Suhih** dosljedno primjenjuje odredbe Poslovnika koje se odnose na davanje riječi za proceduralno reagovanje, kao i na mjeru oduzimanja riječi.

Predsjednik **Suhih** je obrazložio da po Poslovniku Skupštine nema osnova za dalje sučeljavanje mišljenja i konstatovao da su dati odgovori na odbornička pitanja koja su gradonačelniku postavili prisutni predsjednici klubova.

Zatim se prešlo na postavljanje odborničkih pitanja starješinama organa uprave i rukovodiocima javnih službi.

**4. Mr Jovan Rabrenović** je postavio sljedeće pitanje:

1) *“Da li resorni sekretarijat preduzima mjere i aktivnosti na uvođenju kvalitetnog javnog prevoza na teritoriji Glavnog grada Podgorica?”*

Odgovor na postavljeno pitanje dala je **Lazarela Kalezić**, sekretarka Sekretarijata za saobraćaj.

Odbornik **Rabrenović** je komentarisao odgovor i postavio sljedeće *dopunsko pitanje*:

*“Da li javni poziv za povjeravanje obavljanja posla linijskog gradskog i prigradskog prevoza putnika sadži kritrijume za minimum uslova koji treba da se ispune, (godište autobusa, klimatizacija, prihvatljivost za osobe sa invaliditetom, da li će vozači morati da ispunjvaju određene uslove), zatim na koji način neko može dobiti i na koji način mu se može oduzeti licenca za rad, na koji period može dobiti licencu, koju vrstu goriva će koristiti?“*

Odgovor na dopunsko pitanje dala je sekretarka **Kalezić**.

U vezi sa drugim dostavljenim odborničkim pitanjem koje se odnosi *na suzbijanje nepropisnog zaustavljanja i parkiranja vozila na gradskim ulicama*, odbornik **Rabrenović** je saopštio da će postaviti na narednoj sjednici, jer pisani odgovor Sekretarijata za saobraćaj upućuje na nadležnost Komunalne inspekcije i Saobraćajne policije.

**5. Mr Stefan Ćulafić** je postavio sljedeća pitanja:

1)*”Polazeći od Odluke o načinu odvojenog sakupljanja komunalnog otpada radi obrade na teritoriji Glavnog grada Podgorice, molim Vas da mi odgovorite: u kojoj mjeri ste zadovoljni primjenom navedene odluke i uopšte primarnom selekcijom otpada u Glavnom gradu?”*

Odgovor je dala **Slobodanka Čabarkapa,** pomoćnica izvršnog direktora „Čistoća“ d.o.o..

Odbornik **Ćulafić** je, uz saglasnost predsjednika Suhiha, prije komentara odgovora postavio *dopunsko pitanje:*

*„Koliko ima neuređenih odlagališta u popisu odlagališta za teritoriju Glavnog grada za 2020. godinu i gdje u „Čistoći“ d.o.o. vide prostor za napredak ove oblasti?“*

Odgovor na dopunsko pitanje dala je pomoćnica izvršnog direktora Čabarkapa.

Odbornik Ćulafić je istovremeno komentarisao date odgovore.

2) *„Šta se dešava sa realizacijom projekta „Eko zgrade“ koja se nalazi na Cetinjskom putu, preko puta Capital plaza centra, u neposrednoj blizini Rektorata Univerziteta Crne Gore i kakvi su Vaši planovi u vezi sa ovom lokacijom?“*

Odgovor na postavljeno pitanje dao je **Srđan Raičević,** izvršni direktorAgencije za izgradnju i razvoj Podgorice d.o.o..

Odbornik **Ćulafić** je komentarisao odgovor.

**6.** **Nataša Vučinić** je postavila sljedeće pitanje:

1) „*Kako je unaprijeđena komunikacija građana sa Glavnim gradom?“*

Odgovor na postavljeno pitanje dao je **Danilo Rakočević,** rukovodilac Službe za odnose s javnošću Glavnog grada.

Odbornica **Vučinić** je komentarisala odgovor.

**7. Doc. dr Vladimir Vojinović** je postavio sljedeća pitanja:

1) *Kako Glavni grad planira da podrži sljedeće izdanje manifestacije RUTA, koja je nedavno realizovana u organizaciji Gradskog pozorišta?“*

Odgovor na postavljeno pitanje dala je **Ana Medigović,** sekretarka Sekretarijata za kulturu i sport.

Odbornik **Vojinović** je komentarisao odgovor.

2) „*Koji su rezultati ispitivanja okolnosti čina podizanja takozvanog spomenika Simeonu Mirotočivom u Staroj Varoši i koje radnje administracija Glavnog grada preduzima ili planira da preduzme po ovom pitanju?“*

Odgovor na postavljeno pitanje dao je **mr Vuksan Vuksanović,** glavni administrator.

Odbornik **Vojinović** je komentarisao odgovor.

Glavni administrator je, kao odgovor na dopunsko pitanje, dao dodatno pojašnjenje vezano za lokaciju spomenika.

**8.Mr Ksenija Aranitović** je postavila sljedeće pitanje:

1) *„Koje su konkretne mjere koje Sekretarijat za socijalno staranje Glavnog grada sprovodi u oblasti socijalne inkluzije i usluga socijalne i dječje zaštite, a sve u cilju obezbjeđenja što kvalitetnije zaštite građana i građanki Podgorice koji se nalaze u stanju socijalne potrebe? Tu prije svega mislim na ciljne grupe kao što su: nemoćna i starija lica, osobe sa invaliditetom, djecu i malde koji su u riziku od siromaštva, žrtve rodno zasnovanog nasilja i nasilja u porodici, materijalno ugrožene kategorije stanovništva, pripadnike RE populacije, LGBTIQ osobe i osobe koje žive sa HIV/AIDS-om i osobe u riziku od HIV-a.*

Odgovor na postavljeno pitanje dao je **Ivan Terzić,** sekretar Sekretarijata za socijalno staranje.

Odbornica **Aranitović** je komentarisala odgovor.

**9.** **Vladan Arsović** je postavio sljedeća pitanja:

1) *Imajući u vidu da je kvalitetna putna infrastriktura jako značajan segment svakog grada, ova gradska uprava je u dosadašnjem mandatu započela i izvršila veliki broj rekonstrukcija saobraćajnica. Interesuje me koje su saobraćajnice odabrane kao prioritetne u narednom periodu za zamjenu dotrajalog asfaltnog kolovoza , kao i da li je u planu rekonstrukcija trotoara i izgradnja novih parking prostora u blizini centra Grada imajući u vidu da je aktuelna ideja da se uži centar Grada pretvori u pješačku zonu?“*

Odgovor na postavljeno pitanje dala je **Lazarela Kalezić,** sekretarka Sekretarijata za saobraćaj.

2) *Ovim putem želim da pohvalim inicijativu Glavnog grada da se rekonstruše Stadion malih sportova, koji je u prošlosti uvijek bio mjesto okupljanja mlade i talentovane omladine i mjesto na kome su sportski velikani ovog grada pravili svoje prve korake. Imajući u vidu da je planirano da se rekonstrukcija završi 18. aprila 2020. godine, želio bih da znam da li radovi teku planiranom dinamikom i da li ćemo do pomenutog datuma imati Stadion malih sportova u novom ruhu. Kada je već riječ o poboljšanju sportske infrastrukture u našem Glavnom gradu, želio bih da dobijem informaciju i o aktivnostima koje se tiču igradnje istočne tribine Gradskog stadiona?“*

Odgovor na postavljeno pitanje dao je **Srđan Raičević,** izvršni direktorAgencije za izgradnju i razvoj Podgorice d.o.o..

**10. Andrija Klikovac** je postavio sljedeća pitanja:

1) *Koje su konkretne mjere koje Glavni grad Podgorica sprovodi ili će sprovoditi u narednom periodu, s ciljem povećanja stope zaposlenosti građana Podgorice?Koje su to mjere koje stimulišu privrednu aktivnost i kreiraju nove prilike za razvoj i realizaciju preduzetničkih ideja?“*

Odgovor na postavljeno pitanje dao **Kemal Grbović,** sekretar Sekretarijata za preduzetništvo.

Odbornik **Klikovac**  je komentarisao odgovor i postavio sljedeće *dopunsko pitanje:*

*„Ono što mene interesuje jeste u vezi pružanja besplatnih računovodstvenih usluga u početnoj godini od osnivanja samog preduzeća. Iz ovoga možemo vidjeti informaciju da je 30 preduzetnika dobilo ove usluge. Da li je to neki maksimum koji Glavni grad u ovom trenutku nudi, ili postoji mogućnost da se, uz neku značajniju saradnju većeg broja pružalaca tih usluga, napravi platforma kako bi svi preduzetnici koji možda nijesu registrovani kao d.o.o., mogli dobiti besplatne računovodstvene usluge u prvoj godini?“*

Odgovor na dopunsko pitanje dao je sekretar **Grbović.**

2) *„S obzirom na veliki broj starijih stambenih zgrada u Podgorici, interesuje me koliki je broj zgrada koji je uz pomoć aktivnosti Agencije za stanovanje obnovio fasade u 2018, 2019 i 2020. godini (koliko je planirano do kraja 2020. godine) i na koji način se vrši odabir boje za nove fasade?“*

Odgovor na postavljeno pitanje dao je **Vladimir Tomović,** izvršni direktor Agencije za stanovanje d.o.o.

Odbornik **Klikovac**  je komentarisao odgovor.

**11. Mr Ivan Jeknić** je postavio sljedeća pitanja:

1) *„Na koji način se Glavni grad Podgorica i gradonačelnik bore protiv eskalacije i vandalizma kojoj u poslednjih nekoliko mjeseci svjedočimo na teritoriji Glavnog grada? Nepoznata lica nanose štetu javnim površinama, imovini građana i Glavnog grada na različite načine - poput traljavog i nevještog farbanja zidova i fasada u određene tri boje.“*

Odgovor na postavljeno pitanje dao je **Branislav Radusinović,** načelnik Komunalne inspekcije.

Odbornik **Jeknić**  je komentarisao odgovor.

2) *„Kako je unaprijeđena komunikacija građana sa Glavnim gradom?“*

Uz saglasnost odbornika **Jeknića**, rukovodilac Službe za odnose s javnošću **Danilo Rakočević,** nije usmeno saopštio odgovor na postavljeno pitanje, budući da je skoro istovjetan sa odgovorom koji je već dao na odborničko pitanje Nataše Vučinić na istu temu.

Odbornik **Jeknić** je komentarisao odgovor.

**12. Jadranka Milošević** je postavila sljedeće pitanje:

1) *„Kada će Udruženje penzionera Glavnog grada dobiti četvrtu urbanističku parcelu za izgradnju stanova penzionerima?“*

Odgovor na postavljeno pitanje dao je **Mladen Ilić,** direktor Direkcije za imovinu.

**13. Marija Blagojević** je postavila sljedeće pitanje:

1) *„Koji su rezultati aktivnosti koje sprovodi Centar za tretman zavisnica u okviru Javne ustanove za smještaj, rehabilitaciju i resocijalizaciju korisnika psihoaktivnih supstanci Podgorica?“*

Odgovor na postavljeno pitanje dao je **Aleksandar Radinović,**  direktor Javne ustanove za smještaj, rehabilitaciju i resocijalizaciju korisnika psihoaktivnih supstanci.

Odbornica **Blagojević** je komentarisala odgovor i postavila sljedeće *dopunsko pitanje:*

„*Da li se razmatralo da se u okviru Ustanove otvori detoks centar*?”

Zatim je postavila drugo odborničko pitanje:

2) *Koji su rezultati aktivnosti koje Komunalna inspekcija i Komunalna policija sprovode u cilju sprečavanja nepropisnog parkiranja u Glavnom gradu na površinama koje nijesu predviđene za parkiranje, zelenim površinama, mjestima označenim za lica sa invaliditetom, te na mjestima kada takav vid parkiranja ugrožava bezbjednost svih učesnika u saobraćaju, kao i da li su dostupne mjere prekršajni nalozi i pauk služba dovoljni da se suzbije ova pojava i koje su aktivnosti planirane za naredni period?“*

Odgovor na postavljeno pitanje dao je **Branislav Radusinović,** načelnik Komunalne inspekcije.

Odbornica **Blagojević** je komentarisala odgovor i postavila sljedeće *dopunsko pitanje:*

*“Da li je dovoljno toliko pauk vozila za Podgoricu? Da li ste razmišljali o uvođenju takozvanih kandži kojima biste na brži način mogli da mobilišete auto koje je u tom trenutku nepropisno parkirano, ali ne ugrožava neposredno kretanje?  Da li ste imali neke zahtjeve povodom dovoljnih kapaciteta u smislu ljudstva i opreme i svega što je potrebno da se ovaj posao radi kako treba"?*

Odgovor na dopunsko pitanje dao je načelnik **Radusinović.**

Nakon toga, direktor Javne ustanove za smještaj, rehabilitaciju i resocijalizaciju korisnika psihoaktivnih supstanci **Aleksandar Radinović** je dao odgovor na dopunsko pitanje, koje je prethodno postavila odbornica **Marija Blagojević,** u vezi sa otvaranjem detoks centra.

**14.** **Marija Radulović** je postavila sljedeće pitanje:

1) *“Koliko poslovnih prostora se nalazi u vlasništvu Glavnog grada-Podgorice? Molim Vas da mi dostavite tabelarni prikaz svih poslovnih prostora, sa periodom –od kada su izdati ili nisu izdati, koja je kvadratura navedenih prostora, u kakvom stanju, kao i za koju cijenu su izdati i kome?”*

Odgovor na postavljeno pitanje dao je **Srđan Raičević,** izvršni direktor Agencije za izgradnju i razvoj Podgorice d.o.o..

Odbornica **Radulović** je komentarisala odgovor i koristeći pravo na dopunsko pitanje, zahtijevala da joj se dostavi tabelarni prikaz do početka naredne sjednice.

S tim u vezi prihvatila je sugestiju predsjednika **Suhiha** da navedeni zahtjev formuliše u formi novog odborničkog pitanja za sljedeću posebnu sjednicu.

Zatim je postavila drugo odborničko pitanje:

2) *“Koliko autobusa gradskog i prigradskog saobraćaja ima u Glavnom gradu?Molim vas da mi dostavite tabelarni prikaz svih autobusa, modela autobusa, broja pređenih kilometara i njihovog godišta. Takođe, koliko autobusa je u proteklih 5 godina isključeno iz saobraćaja zbog nepravilnosti?”*

Odgovor na postavljeno pitanje dala je **Lazarela Kalezić,** sekretarka Sekretarijata za saobraćaj.

Odbornica **Radulović** je komentarisala odgovor.

**15. Milena Vuković** je postavila sljedeće pitanje:

1) *„Da li je postojala opcija da nekim drugim dijelom svoje imovine, umjesto prostorom Kasarne Morača, Glavni grad garantuje za kredit za izgradnju postrojenja za prečišćavanje otpadnih voda (PPOV)? Da li je Glavni grad imao bilo kakve inicijative prema Ministarstvu održivog razvoja i turizma (MORT) u pravcu razrade konkursnog zadatka za urbanizaciju prostora Kasarne Morača? Da li će Glavni grad imati bilo kakve inicijative prema MORT-u u pravcu zaštite prostora Kasarne Morača i pretvaranja navedenog prostora u parkovsku površinu, namijenjenu sportsko-rekreativnim, kulturnim i obrazovnim i drugim javnim sadržajima?“*

Odgovor na postavljeno pitanje iz okvira nadležnosti Sekretarijata za planiranje prostora i održivi razvoj dao je **Miljan Barović,** sekretar Sekretarijata.

Odbornica **Vuković** je komentarisala odgovor i sekretaru Baroviću postavila sljedeće *dopunsko pitanje:*

*„Da li ćete se kao predstavnik struke zalagati za zaštitu prostora Kasarne Morača od izgradnje stambeno poslovnih objekata i nastavka daljeg devastiranja gradskih zelenih površina, koje su prijeko potrebne za relaksaciju i zdravlje naših građana?“*

Odgovor na dopunsko pitanje dao je sekretar **Barović.**

S obzirom da za davanje odgovora na prvi dio odborničkog pitanja nije nadležan Sekretarijat za planiranje i održivi razvoj, odbornica **Vuković** je zahtijevala da se za neku od sljedećih sjednica Skupštine proslijedi nadležnom subjektu, odnosno Službi gradonačelnika to odborničko pitanje, koje je glasi:

*„Da li ste razmišljali o nekim alternativama kad ste davali prostor Kasarne Morača Vladi kao garanciju za kredit za izgradnju postrojenja za prečišćavanje otpadnih voda?“*

Zatim je postavila drugo odborničko pitanje:

2) *„Šta je Glavni grad uradio u proteklih 10 godina da se osposobi i unaprijedi loše stanje zdravstvenih ustanova na teritoriji Podgorice, a posebno stanje Infektivne klinike Kliničkog centra Crne Gore?“*

Odgovor na postavljeno pitanje dala je **dr Slađana Vujačić,** zamjenica gradonačelnika.

Odbornica **Vuković** je komentarisala odgovor i postavila sljedeće *dopunsko pitanje:*

*„Da li imate informaciju kada će početi izgradnja Infektivne klinike, iz kojih će se sredstava finansirati, da li će to biti od donacija kako je u zadnjih 15 dana najavljeno, ili će biti iz već ugovorenih sredstava Evropske unije i da li će se i na koji način Glavni grad uključiti u izgradnju iste i time doprenijeti poboljšanju zdravstvene zaštite u našem gradu, pogotovo imajući na umu činjenicu da ne znamo, pa čak nemamo ni u najavi, gradsku bolnicu u Podgorici, a imamo informaciju da u Podgorici živi trećina stanovništva iz cijele Crne Gore.“*

Odgovor na dopunsko pitanje dala je zamjenica gradonačelnika **dr** **Slađana Vujačić,** adodatna pojašnjenja je dao i predsjednik **Suhih.**

Predsjednik **Suhih** je saopštio da su ovim iscrpljena pitanja koja su postavili prisutni odbornici i zaključio sjednicu u 14,30 časova.

**S E K R E T A R, PREDSJEDNIK SKUPŠTINE,**

**Veselin Vukčević dr Đorđe Suhih**